เงินบาท เปิด 30.39/41
ธนาคารซีไอเอ็มบีไทย รายงาน เงินบาทเปิด 30.39/41 อ่อนค่าตามทิศทางภูมิภาค จับตาปัจจัยต่างประเทศ
11 มี.ค. 2554

ธนาคารซีไอเอ็มบีไทย รายงาน เงินบาทเปิด 30.39/41 อ่อนค่าตามทิศทางภูมิภาค จับตาปัจจัยต่างประเทศ 
นักบริหารเงินธนาคารซีไอเอ็มบี ไทย จำกัด กล่าวว่า เช้านี้เงินบาทเปิดตลาดที่ระดับ 30.39/41 บาท/ดอลลาร์ จากวานนี้ที่ปิดตลาดที่ระดับ 30.33/35 บาท/ดอลลาร์ เคลื่อนไหวไปในทิศทางเดียวกับภูมิภาคที่อ่อนค่าขึ้นทุกสกุลเงินเทียบกับดอลลาร์
โดยค่าเงินเยน ล่าสุดอยู่ที่ระดับ 82.85/90 เยน/ดอลลาร์ จากระดับ 82.90/93 เยน/ดอลลาร์ เมื่อเย็นวานนี้ ส่วนค่าเงินยูโร ล่าสุดอยู่ที่ 1.3808/1.3810 ดอลลาร์/ยูโร จากวานนี้ที่ปิดตลาดที่ระดับ 1.3847/1.3850 ดอลลาร์/ยูโร 
"เมื่อคืนตัวเลขเศรษฐกิจของสหัฐฯ ประกาศออกมาส่วนใหญ่ดีขึ้น ทำให้ค่าเงินดอลลาร์ดีขึ้นเมื่อเทียบทางยูโรโซนทุกสกุล"นักบริหารเงิน กล่าว 
เมื่อคืนวันพฤหัสบดี กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานในรอบสัปดาห์ที่สิ้นสุด ณ วันที่ 5 มี.ค.เพิ่มขึ้น 26,000 ราย แตะระดับ 397,000 ราย มากกว่าที่นักวิเคราะห์ส่วนใหญ่คาดว่าจะอยู่ที่ 378,000 ราย, -กระทรวงพาณิชย์สหรัฐเปิดเผยว่า ยอดขาดดุลการค้าเดือนม.ค.ของสหรัฐพุ่งขึ้น 15.1% แตะระดับ 4.63 หมื่นล้านดอลลาร์ มากกว่าที่นักวิเคราะห์ส่วนใหญ่คาดว่าจะอยู่ที่ระดับ 4.15 หมื่นล้านดอลลาร์ และเป็นการปรับตัวขึ้นที่รวดเร็วที่สุดในรอบ 18 ปี เนื่องจากสหรัฐมีการนำเข้าน้ำมัน สินค้าทุน และรถยนต์ สูงสุดเป็นประวัติการณ์ 
ทั้งนี้ คาดว่าทิศทางเงินบาทวันนี้ ปัจจัยภายนอกจะยังเป็นประเด็นหลัก โดยทางยุโรปยังต้องรอเรื่องการประชุมฯ ดังนั้นคาดว่าวันนี้เงินบาทคงจะไม่อ่อนค่ามาก เนื่องจากไม่มีปัจจัยอะไรกดดันมาก แต่เป็นเพราะปัจจัยภายนอกที่ทำให้เงินบาทอ่อนค่าขึ้นมาเฉยๆ แต่ก็ไม่ได้แรง
ประเมินกรอบการเคลื่อนไหวของค่าเงินบาทวันนี้ระหว่าง 30.30-30.45 บาท/ดอลลาร์
วันนี้วันศุกร์ มีรายงานตัวเลขเศรษฐกิจของสหรัฐฯ เช่น กระทรวงพาณิชย์สหรัฐเปิดเผยยอดค้าปลีกเดือนก.พ. กระทรวงพาณิชย์สหรัฐเปิดเผยตัวเลขสต็อกสินค้าคงคลังภาคธุรกิจเดือนม.ค